LUR moet opdok ná kind met suur brandDie hooggeregshof in Kimberley (Foto: Anja van der Merwe, Maroela Media) Deur Tania Broughton, Ground Up Die LUR van onderwys in die Noord-Kaap moet skadevergoeding aan ŉ leerder betaal wat in 2015 met suur in ŉ skool se badkamer gebrand het. Die leerder, wat toe 11 jaar oud was, het ernstige brandwonde opgedoen toe die suur in die badkamer gelos is en hy besluit het om daarmee te eksperimenteer. Die leerder se pa het later besluit om die LUR te dagvaar vir nalatigheid. Regter Lawrence Lever het verlede week in die hooggeregshof in Kimberley beslis dat die destydse LUR aanspreeklik is vir die beserings wat die leerder opgedoen het. Luidens die hofstukke het die betrokke leerder destyds na sy skool se badkamer toe gegaan en besef dat die toilet nie wil spoel nie. Hy het ŉ houer met vloeistof in die badkamer gewaar en aangeneem dit is water. Die skoonmaker het getuig hy het die suur in die badkamer gelos toe hy die badkamer verlaat het om middagete te eet. Hy het die middel daar gelos omdat die drein wat hy besig was om skoon te maak, nog verstop was en hy ná middagete nog daaraan wou werk. Die leerder het die vloeistof gebruik om die toilet mee te spoel, maar die inhoud van die toilet het begin borrel. “Toe die leerder besef dis nie water waarmee hy die toilet probeer spoel nie, het hy daarmee begin eksperimenteer,” sê Lever. “Die slagoffer en nog ŉ leerder het die suur in die urinaal afgegooi, maar die middel het gespat soos wat dit kontak met die urinaal gemaak het.” Die kind het brandwonde aan sy kop, gesig en lyf opgedoen en is na ŉ hospitaal geneem vir behandeling. Die LUR se regsverteenwoordiger het in die hof aangevoer dat die kind se beserings aan sy eie toedoen te wyte is en dat die LUR dus nie daarvoor verantwoordelik gehou kan word nie. Lever het egter bevind dat die slagoffer voor die voorval nog nooit met dié soort suur te doen gehad het nie en dat hy dus nie op so ŉ jong ouderdom verantwoordbaar vir sy optrede gehou kan word nie. Die LUR is die politieke hoof van die onderwysdepartement in die provinsie en daarom is hy verantwoordelik vir die nalatigheid van sy werknemers. Volgens die bewyse wat voor die hof gelewer is, is daar vooraf opdrag gegee dat die betrokke middel in ŉ kantoor in die administratiewe deel van die skool toegesluit moet word. Die skoonmaker het dit egter nie gedoen nie. Lever het die skoonmaker se weergawe van gebeure – dat hy toegang tot die betrokke badkamer waarin die suur was, versper het – verwerp. “Uit die feite wat aan die hof voorgelê is, is dit duidelik dat die LUR ŉ wettige plig het om te verseker dat leerders nie in gevaar gestel word nie,” sê Lever. “Dit is duidelik vanuit die nodige aanwysings vooraf om die suur toe te sluit dat die amptenare by die skool voorsien het dat dit ernstige beserings kan veroorsaak. Gebaseer hierop kan enigiemand die gevaar insien om so ŉ produk te los waar minderjariges toegang daartoe het.” Die LUR is opdrag gegee om skadevergoeding te betaal. Die bedrag sal later óf deur onderhandelinge óf in nog ŉ verhoor bepaal word. Die LUR moet ook die slagoffer se ouers se regskoste dek.